Správa zo zahraničnej pracovnej cesty

1.  Účastník ZPC:
            Mária Harachová, PhDr., CVTI SR, Lamačská cesta 8/A, 811 04 Bratislava, ved. odd. IPTT, AJ, RJ
            Ľubomír Kucka, PhDr., CVTI SR, Lamačská cesta 8/A, 811 04 Bratislava, prac.. odd. IPTT, AJ, RJ
            Oľga Števková, Mgr. CVTI SR, Lamačská cesta 8/A, 811 04 Bratislava, prac. odd. IPTT, AJ, RJ

2.  Zahraničná pracovná cesta:
Spolková republika Nemecko, Mníchov, 23.4 – 26. 4. 2013, hotel GHOTEL & living, konferencia PATLIB 2013, hradenie nákladov: Ľ. Kucka, M. Harachova a O. Števková – 75% hradí EPÚ, 25% CVTI SR.

3.  Rámcový program pobytu:
23. 4. prílet z Viedne do Mníchova, ubytovanie; 24. 4. PATLIB 2013: prednášky, workshopy (9.30 – 17.30 h); 25. 4. PATLIB 2013: prednášky, workshopy (9.00 - 17.30 h); 
26. 4. odlet z Mníchova do Viedne.

4.  Stručný priebeh rokovaní, resp. študijného pobytu:
Tohtoročná medzinárodná konferencia PATLIB 2013 sa konala v dňoch 24. apríla – 26. apríla 2013 v sídle Európskej patentovej organizácie (EPO) a Európskeho patentového úradu (EPÚ) v Mníchove, s počtom účastníkov 173 z 28 európskych krajín. Na konferencii rezonovali témy ako kooperatívna patentová klasifikácia, strojový preklad a patentové evaluačné techniky. Medzinárodná konferencia bola obohatená o 14 workshopov. 
Význam a dôležitosť patentových informácií vyzdvihli prezident Európskej patentovej organizácie B. Battistelli a riaditeľ Európskej patentovej akadémie R. Flammer, ktorí podčiarkli význam PATLIB centier, ich postavenie a neodmysliteľnú úlohu v inovačnom procese. Prvá úvodná prezentácia od R. Iasevoliho (EPÚ) bola venovaná kooperatívnemu patentovému triedeniu, ktorú zaviedlo EPÚ v decembri 2012 (cooperative patent classification) a inkorporovalo do databázy Espacenet s cieľom zjednotiť patentové triedenie US, EPO/ECLA a MPT. Ďalšia podnetná prezentácia od A. Raczynskeho (EPÚ) bola zameraná na súčasný stav strojového prekladu v patentových dokumentoch a jeho ďalší vývoj. V súčasnosti sa strojový preklad využíva v databáze Espacenet na preklad patentov do 14 jazykov.
Tohtoročná medzinárodná konferencia bola výrazne orientovaná na workshopy, čo dokumentuje 14 realizovaných profesionálnych workshopov. Niektoré boli zamerané na používanie nástrojov EPO – Global Patent Index, Európsky patentový register, kooperatívneho patentového triedenia ap. Niektoré strediská PATLIB, ktoré sa zúčastňujú pilotného projektu aj viedli workshopy napr.: M. Cakir zo strediska PATLIB pôsobiaceho vo Vedecko-technologickom centre Ege Univerzity v tureckom Izmire, B. Bjorg z CITPIA PATLIB strediska, Španielska a M. Lampert z British Library, Patlib stredisko Londýn UK viedli spoločný workshop „Interpretácia a tvorba rešeršnej správy“.
PATLIB Centrum pri CVTI SR prezentovalo svoje aktivity v spoločnom workshope s PATLIB Centrom IASI z Rumunska „Vykonávanie patentových rešerší vo voľne dostupných databázach“, ktorej autormi boli PhDr. Ľubomír Kucka a Ing. Mircea Frunza, PhD. Cieľom workshopu bolo porovnávanie šiestich voľne dostupných databáz (Espacenet, Google, Patent Search, Patentscope, Depatisnet, FreePatentsOnline a USPTO) na základe 10-ich evaluačných kritérií a konkrétnych príkladov. Prezentácia výsledkov workshopu bola prezentovaná na druhý deň všetkým účastníkom medzinárodnej konferencie a mala veľký ohlas. 
Na tohtoročnej konferencii sa zúčastnili všetky slovenské PATLIB centrá, nakoľko im Európsky patentový úrad refundoval 75% nákladov. Počas konferencie, účastníci pilotného projektu PATLIB prezentovali prostredníctvom posterovej prezentácie dosiahnuté výsledky z pilotného projektu. Cenné boli najmä osobné konzultácie súvisiace s realizovaním jednotlivých aktivít projektu a prípravou aktivít pre ďalšie obdobie. 
Veľmi prínosnými workshopmi, na ktorých sme sa zúčastnili, boli: „Transfer technológií na univerzitách“, „Konkurenčné spravodajstvo, sledovanie technológií – patentové analýzy pre rozhodovanie“.

5.  Odporúčané závery:
Získané poznatky je potrebné neustále využívať pri zabezpečovaní činnosti strediska PATLIB, najmä v súvislosti s aktivitami vyplývajúcimi z jeho účasti v pilotnom projekte. Konkrétne sa budú dať aplikovať: pri zavedení nových druhov patentových služieb vrátane ich propagácie a marketingu.

6.   Prehľad prinesenej dokumentácie a miesto jej uloženia
Získaná dokumentácia (aj prezentácia PhDr. Kucku) spolu s ďalšou získanou dokumentáciou, ktorá sa týka programu konferencie, informačných materiálov, posteru bude k dispozícii v oddelení informačnej podpory transferu technológií (stredisko PATLIB). 

7.   Osobitne vyhodnotený očakávaný prínos ZPC
Pre nás, ako súčasť tímu pilotného projektu, boli dôležité osobné kontakty s účastníkmi projektu. Odborné prednášky sprístupnili najaktuálnejší stav v oblasti patentových informácií a produktov a umožnili získať nové poznatky. Získané poznatky a prezentácie  predovšetkým z oblasti transferu technológií na univerzitách budú využité pri implementácii národného projektu NITT SK v oblasti poskytovania služieb vedeckej komunite.

8.    Spôsob zverejnenia výsledkov ZPC, prenos získaných informácií

Správa a informácie z konferencie budú sprístupnené ďalším pracovníkom inštitúcie, ktorí sa zaoberajú otázkami priemyselného vlastníctva a transferu technológií.

Súhlasím so zverejnením správy na internete
Áno

Správu vypracoval: Ľubomír Kucka, Mária Harachová, Oľga Števková
Dátum: 30. 4. 2013

Správu schválil:  prof. RNDr. J. Turňa, CSc.